b'\n_START_ARTICLE_\nPotaplja\xc5\xa1ki ra\xc4\x8dunalnik\n_START_PARAGRAPH_\nPotaplja\xc5\xa1ki ra\xc4\x8dunalnik, osebni dekompresijski ra\xc4\x8dunalnik ali dekompresijki merilec je naprava, ki jo potaplja\xc4\x8d uporablja za merjenje \xc4\x8dasa in globine potopa. Z njim si potaplja\xc4\x8d izra\xc4\x8duna in prika\xc5\xbee varen profil dviga iz globine in se s tem izogne dekompresijski bolezni._NEWLINE_Ve\xc4\x8dina potaplja\xc5\xa1kih ra\xc4\x8dunalnikov uporablja trenutne podatke o pritisku iz okolja in s pomo\xc4\x8djo dekompresijkega algoritma izra\xc4\x8duna, \xc4\x8de je varnostni postanek potreben in koliko \xc4\x8dasa naj traja dekompresija pred varnim dvigom na gladino. Ra\xc4\x8dunalniki uporabljajo razli\xc4\x8dne algoritme za izra\xc4\x8dun in lahko upo\xc5\xa1tevajo tudi dolo\xc4\x8dene uporabnikove lastnosti za zagotovitev varnosti. Nekateri ra\xc4\x8dunalniki omogo\xc4\x8dajo menjavo plinske me\xc5\xa1anice tudi med samim potopom. Zvo\xc4\x8dni ali svetlobni alarmi na ra\xc4\x8dunalniku opozarjajo potaplja\xc4\x8da, \xc4\x8de ta prese\xc5\xbee priporo\xc4\x8deno hitrost dviganja, \xc4\x8das potopa ali globino, pri kateri plinska me\xc5\xa1anica \xc5\xa1e deluje._NEWLINE_Zaslon ra\xc4\x8dunalnika med drugim prikazuje globino in \xc4\x8das potopa, ter tako potaplja\xc4\x8du prika\xc5\xbee potrebne podatke za prepre\xc4\x8ditev dekompresijske bolezni in da relativno varno izvede dekompresijo. Na ra\xc4\x8dunalnike lahko glede na \xc5\xbeelje in zahteve priklju\xc4\x8dimo razne dodatke ali zaslone, kot recimo merilec temperature vode ali kompas, prav tako pa lahko preko podatkovnega kabla ali brez\xc5\xbei\xc4\x8dne povezave prenesemo podatke o potopu na osebni ra\xc4\x8dunalnik._NEWLINE_Potaplja\xc5\xa1ki ra\xc4\x8dunalnik lahko nosimo na roki ali pa ga dodamo k ostalim in\xc5\xa1trumentom in merilcem na konzoli.'